**Informacija apie priimtą sprendimą dėl Pietrytinio aplinkkelio su tiltu per hidroelektrinę Kauno mieste tiesimo leistinumo poveikio aplinkai požiūriu**

**1. Planuojamos ūkinės veiklos užsakovas** – Kauno miesto savivaldybės administracija, Laisvės al. 96, LT – 44251 Kaunas, tel. (8 37) 42 26 08, faks. (8 37) 42 54 52, el. p. [info@kaunas.lt](mailto:info@kaunas.lt)

**2. Poveikio aplinkai vertinimo dokumentų rengėjas** –UAB „Infraplanas“, K. Donelaičio g. 55-2, LT – 44245 Kaunas, tel. (8 37) 40 75 48, faks. (8 37) 40 75 49, el. p. [info@infraplanas.lt](mailto:info@infraplanas.lt)

**3. Planuojamos ūkinės veiklos pavadinimas** –Pietrytinio aplinkkelio su tiltu per hidroelektrinę (toliau **–** HE) Kauno mieste tiesimas.

**4. Planuojamos ūkinės veiklos vieta –**  Kauno apskr., Kauno miesto sav., Petrašiūnų ir Panemunės sen.

**5. Planuojamos ūkinės veiklos aprašymas –** Planuojama Kauno pietrytinio aplinkkelio trasa prasideda ties valstybinės reikšmės kelių Nr. A1 (Vilnius – Kaunas – Klaipėda) ir Nr. 1919 (Ramučiai – Martinava) bei Ateities plento skirtingų lygių sankryža. Aplinkkelio ruožas nuo šios sankryžos iki Ateities pl. ir Palemono g. sankryžos sutampa su Ateities plentu. Planuojamo aplinkkelio trasoje visos esamos sankryžos, t.y. su Taikos pr., Apaščios g., Palemono g., Kalantos g., T. Masiulio g., Kiškių g. ir Raudono kryžiaus g., Balčkalnio g., Rokelių g. (valstybinės reikšmės kelias Nr. 1913 Rokeliai – Vainatrakis – Pakuonis) planuojamos dviejų lygių. Pramoninis geležinkelis ruože tarp Ateities pl. ir Palemono g. bus kertamas viaduku, jį išnaudojant taip pat ir naujos dviejų lygių automobilių sankryžos įrengimui.

Nuo Ateities pl. ir Palemono g. sankryžos aplinkkelis bus tiesiamas nauja trasa Raktažolių, Šilagėlių, Vėdrynų, Naktigonės, Intako gatvių aplinkoje. Nuovažos į šias gatves nenumatomos. Nutiesus aplinkkelį į minėtas gatves bus galima patekti pro geležinkelio liniją (tarpstotis Palemonas – Kaunas) kertančią dviejų lygių sankryžą.

Už geležinkelio, planuojamo aplinkkelio trasa patenka į Pažaislio šilą ir tiesiama greta (vakarinėje pusėje) geležinkelio linijos Rokai – Palemonas. Nuovažos į Meškeriotojų, Gimbutienės, Būriuotojų, Nemajūnų gatves neplanuojamos, aplinkkelis nuo bendro miesto gatvių tinklo jų neatkirs.

Perėjimas per Nemuną numatomas pastatant naują tiltą. Tiltas bus statomas 120–300 m atstumu nuo Kauno HE užtvankos. Už tilto aplinkkelis įsijungs į esamą gatvę – Marijampolės pl./Pietinį lankstą (kelio Nr. 139 Kauno HE–Garliava tęsinys miesto teritorijoje), kurią numatoma rekonstruoti. Esama skirtingų lygių sankryža su Rokų g. taip pat bus rekonstruojama. Ties Astravo g. ir Gudobelių tak. planuojamos nuovažos.

Visame ruože aplinkkelis planuojamas pagal A2 gatvių kategorijos techninius parametrus:

* ne mažiau nei keturių eismo juostų (po dvi kiekviena kryptimi),
* eismo juostos plotis – 3,75 m, tarp gatvės raudonųjų linijų 70–100 metrų,
* projektinis transporto greitis – 80 km/val.

Pietrytinio aplinkkelio trasa yra numatyta Lietuvos, Kauno apskrities, Kauno rajono, Kauno miesto bendrųjų planų sprendiniuose. Šiuo metu rengiamas Pietrytinio aplinkkelio su tiltu per HE, Kauno mieste, detalusis planas. Detaliojo planavimo tikslai: suplanuoti sklypus Kauno miesto savivaldybės teritorijoje Ateities plentui rekonstruoti ir Kauno pietrytiniam aplinkkeliui tiesti nuo magistralės Nr. A1 Vilnius–Kaunas–Klaipėda pro Kauno HE iki krašto kelio Nr.139 Kauno HE–Garliava; nustatyti teritorijos tvarkymo režimo reglamentą vadovaujantis Kauno miesto savivaldybės teritorijos bendruoju planu, patvirtintu Kauno miesto savivaldybės tarybos 2003 m. gegužės 29 d. sprendimu Nr. T–242; nustatyti žemės paėmimo savivaldybės reikmėms poreikį ir greta numatyti perspektyvinę teritoriją europinės vėžės geležinkelio galimai trasai. Kauno miesto savivaldybės tarybos 2014 m. balandžio 10 d. sprendimu Nr. T-209 „Dėl Kauno miesto savivaldybės bendrojo plano patvirtinimo“ patvirtinto Kauno miesto savivaldybės teritorijos bendrojo plano 2013-2023 m. sprendiniai susiję su Kauno miesto pietrytiniu aplinkkeliu atkartoja 2003-2013 m. bendrojo plano sprendinius.

Įvairių studijų metu Kauno miesto pietrytinio aplinkkelio trasa pagrįsta ekonominiais, techniniais, socialiniais ir kitais aspektais ir įtraukta į Kauno miesto savivaldybės teritorijos bendrąjį planą. Trasos alternatyvų skaičių riboja geografinės ir urbanistinės vietovės ypatybės. Poveikio aplinkai vertinimo (toliau – PAV) ataskaitos rengimo etape buvo analizuota galimybė per Pažaislio šilą aplinkkelį tiesti tunelyje, taip pat PAV ataskaitos ir detalaus plano rengėjai papildomai išnagrinėjo gyventojų siūlomas trasos alternatyvas, tačiau visos šios alternatyvos buvo atmestos dėl techninių, planavimo ir aplinkosauginių priežasčių. Todėl PAV ataskaitoje nagrinėjama viena techniškai, ekonomiškai, aplinkosaugine ir eismo saugumo prasme optimaliausia detaliojo plano trasos alternatyva, kuri aplinkosauginiais aspektais lyginta su esama situacija, t. y. „nuline“ alternatyva. Planuojama Kauno pietrytinio aplinkkelio trasa PAV ataskaitoje analizuota pagal įgyvendinimo etapus:

1. etapas. Ruožo tarp Ateities pl./Palemono g. ir Masiulio g. (Kauno HE) su skirtingų lygių geležinkelio pervaža tiesimas (ilgis ~3 km);
2. etapas. Ateities pl. rekonstrukcija (ilgis ~2,6 km);
3. etapas. Marijampolės pl. (Valstybinės reikšmės kelio Nr. 139 Kauno HE–Garliava) rekonstrukcija (ilgis ~5,1 km);
4. etapas. Naujo tilto per Nemuną ir tilto prieigų statyba (ilgis ~2,2 km).

Planuojamo Kauno pietrytinio aplinkkelio trasa ribojasi su šiuo metu planuojamu rekonstruoti „Rail Baltica“ geležinkelio ruožu Rokai-Palemonas-Kaunas. PAV ataskaitoje įvertintas kompleksinis planuojamo Pietrytinio aplinkkelio su tiltu per HE Kauno mieste tiesimo ir planuojamo „Rail Baltica“ geležinkelio ruožo Rokai-Palemonas-Kaunas rekonstrukcijos (remiantis šiuo metu rengiama galimybių studija „Rail Baltica“ geležinkelio ruožo Rokai – Palemonas – Kaunas rekonstrukcija įrengiant sugretintą 1435/1520 mm vėžės pločio kelią arba tiesiant papildomo 1435 mm vėžės pločio kelią palei esamą geležinkelio liniją) poveikis aplinkai.

Planuojamo aplinkkelio autotransporto oro tarša įvertinta matematiniu modeliu BREEZE AERMOD. Paskaičiuota pagrindinių teršalų, išmestų į aplinkos orą sklaida, kurių kiekis aplinkos ore ribojamas pagal Europos Sąjungos kriterijus. Foninės taršos vertinimui aplinkkelio atkarpoje, kuri yra nuo Ateities pl. iki Kauno HE foniniam užterštumui naudoti Petrašiūnų oro kokybės tyrimų stoties (toliau – OKT stoties) 2013 m. duomenys ir skaičiavimuose įvertintas eismo intensyvumo skirtumas tarp esamo ir 2040 m. planuojamo intensyvumo šioje atkarpoje. Aplinkkelio atkarpoje, esančioje žemiau Kauno HE naudoti Noreikiškių OKT stoties 2013 m. duomenys (nes ši teritorija yra mažiau apgyvendinta, mažiau stambių pramonės įmonių) ir šioje atkarpoje įvertintas 2040 m. planuojamas eismo intensyvumas. Taip pat priimant blogesnį scenarijų visame ruože foninei taršai įvertinti panaudoti 2010 m. azoto dioksido metiniai vidurkiai, nustatyti indikatorinių aplinkos oro kokybės vertinimo būdu artimiausioje šiuo metu nagrinėjamai teritorijai vietoje – Ateities plente. Visi receptoriai (taškai, kuriuose skaičiuojama teršalų koncentracija) yra 1,5 m aukštyje nuo žemės paviršiaus. Pagrindiniai faktoriai, įtakojantys taršą nuo transporto yra eismo intensyvumas, autotransporto parko duomenys, naudojamas kuras ir kt. Vertinimas atliktas pagal maksimalų prognozuojamą eismo intensyvumą. Gautas rezultatas lygintas su teršalų ribinėmis vertėmis, nustatytomis žmonių sveikatos apsaugai.

Prognozuojamos į aplinkos orą išmetamų teršalų didžiausios koncentracijos, įvertinus foninę taršą kelio ruože nuo A1 iki Kauno HE: azoto dioksido 1 val. – 69,22μg/m3 (ribinė vertė (toliau – RV) – 200 μg/m3), azoto dioksido metų – 23,86μg/m3 (RV – 40 μg/m3), kietųjų dalelių (KD10) 24 val. – 37,35μg/m3 (RV -50 μg/m3), kietųjų dalelių (KD10) metų – 35,65μg/m3 (RV – 40 μg/m3), kietųjų dalelių (KD2,5) metų – 19,6μg/m3 (RV – 26 μg/m3), anglies monoksido 8 val. – 443,68μg/m3 (RV –10000 μg/m3).

Prognozuojamos į aplinkos orą išmetamų teršalų didžiausios koncentracijos, įvertinus foninę taršą kelio ruože žemiau Kauno HE iki Rokų: azoto dioksido 1 val. – 83,96μg/m3 (RV – 200 μg/m3), azoto dioksido metų – 25,09μg/m3 (RV – 40 μg/m3), kietųjų dalelių (KD10) 24 val. – 21,92μg/m3 (RV – 50 μg/m3), kietųjų dalelių (KD10) metų – 19,78μg/m3 (RV – 40 μg/m3), kietųjų dalelių (KD2,5) metų – 13,61μg/m3 (RV – 26 μg/m3), anglies monoksidas 8 val. – 457,22μg/m3 (RV – 10000 μg/m3). Nustatyta, kad nutiesus Kauno miesto pietrytinį aplinkkelį, dėl sutankėjusio miesto gatvių tinklo, sutrumpėjusių kelionės atstumų ir persiskirsčiusio eismo, automobilių rida mieste sumažės. Šis bendras ridos sumažėjimas 2040 metais sudarys apie 8,7 mln. auto. km. Jo dėka per metus į orą bus išmetama 995 t mažiau šiltnamio efektą sukeliančių (CO2) dujų, 3,4 tonom mažiau (CO) dujų, 1 tona mažiau azoto oksidų (NO2) ir 56 kg mažiau kietųjų dalelių (KD10).

Triukšmo modeliavimas atliktas kompiuterine programa CADNA A 4.0. Ldvn, Ldienos, Lvakaro ir Lnakties rodiklių vertės skaičiavimais nustatytos, taikant šias metodikas:

* Kelių transporto triukšmui − XPS 31-133 (Prancūzijos nacionalinę skaičiavimo metodiką);
* Geležinkelių transporto triukšmui − SRM II (Olandijos nacionalinę skaičiavimo metodiką).

Atliktas išsamus triukšmo modeliavimas nagrinėjamoje teritorijoje, įvertinant kaip triukšmas veikia atskirus būstus, modeliuotas triukšmas prie pastatų fasadų (2 ir 5 m aukštyje) ir jų aplinkoje (2 m aukštyje). Įvertintas pastatų aukštingumas, reljefas, vietovės triukšmo absorbcinės savybės, esamų ir prognozinių triukšmo šaltinių duomenys − kelių geometriniai parametrai (kelio važiuojamosios dalies plotis, ašies /ašių padėtis, kelio gradientas), dangos tipas, eismo duomenys (vidutinio metinio paros eismo intensyvumo, sunkiasvorių ir lengvųjų automobilių santykio, eismo sąlygų bei vidutinio važiavimo greičio duomenys.

Triukšmo lygio skaičiavimų rezultatai buvo lyginami su Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ pateiktais didžiausiais leidžiamais triukšmo lygiais. Nustatyta didžiausia viršnorminio triukšmo zona − pagal Lvakaro rodiklį (>60 dBA). PAV ataskaitoje pateikta esama situacija ir prognozuojama situacija su planuojamomis akustinėmis užtvaromis. 2040 metų prognozinėje situacijoje leistino triukšmo lygio viršijimai numatyti prie pavienių namų ir jų aplinkoje. Triukšmo prie šių gyvenamųjų pastatų ir jų aplinkoje mažinimui PAV ataskaitoje numatytos triukšmo mažinimo priemonės, kurios išvardintos žemiau.

Prie gyvenamųjų pastatų adresu: Ateities pl. 75, 79, 42, 30, 14; Intako g. 3A, T. Masiulio g. 20, Pabradės g. 9, numatomos priemonės, galinčios sumažinti triukšmo lygį iki ribinių verčių: tylesnė kelio danga, apsauginiai želdiniai (sutikus savininkams, jų pačių sklypuose), pastatų akustinisizoliavimas nuo triukšmo (langų ir durų keitimas). Pastatas adresu: Ateities pl. 38, yra sudegęs, todėl jam siūlomi tik apsauginiai želdiniai.

Prie gyvenamųjų pastatų grupės adresu: Rykantų g. 7, 9, 11, Pabradės g. 21, 23, 25, numatoma priemonė, galinti sumažinti triukšmo lygį iki ribinių verčių yra akustinių užtvarų įrengimas, papildoma priemonė galėtų būti tylesnė kelio danga.

Prie gyvenamųjų pastatų grupės adresu: Viržių g. 30, 32, 34, 36 numatoma priemonė, galinti sumažinti triukšmo lygį iki ribinių verčių yra apsauginių želdinių juosta, papildoma priemonė galėtų būti tylesnė kelio danga.

Prie gyvenamųjų pastatų grupės adresu: Meškeriotojų g. 2, 3; M. Gimbutienės g. 31; Buriuotojų g. 2, 4, 5A numatomos priemonės, galinčios sumažinti triukšmo lygį iki ribinių verčių yra apsauginių želdinių juosta ir „Rail-Baltica“ projekto akustinė sienutė, papildoma priemonė galėtų būti tylesnė kelio danga. Papildomai rekomenduojama izoliuoti nuo triukšmo (langų ir durų keitimas) gyvenamąjį pastatą adresu Meškeriotojų g. 3. Gyvenamajam pastatui adresu Buriuotojų g. 4 langų (durų) pakeitimas numatomas „Rail-Baltica“ projekte.

Gyvenamuosius pastatus adresu: Pabradės g. 12, Buriuotojų g. 5, 7, Meškeriotojų g. 4, 6, 7, 8, Rykantų g. 13, Samylų g. 17 numatoma išpirkti.

PAV ataskaitoje įvertinta 2020 metų akustinė situacija, kai per Kauno HE tiltą pravažiuos ~34945 aut./parą, t. y. įgyvendinus 1, 2, 3 projekto etapus (nenutiesus naujo tilto per Nemuną). Įgyvendinus visą planuojamą Pietrytinio aplinkkelio projektą su tiltu per HE (2040 m.) prognozuojama, kad bendras srautas per abu tiltus sieks ~38082 aut/parą, iš kurių 40 % transporto srauto teks naujajam tiltui ~15233 aut/parą. Akustiniu požiūriu, 2020 m. planuojama ūkinė veikla neigiamo triukšmo poveikio prie gyvenamųjų pastatų nedarytų, o nutiesus tiltą per Nemuną žemiau Kauno HE, prognozuojama, jog 2040 m. vienas gyvenamasis pastatas, esantis adresu Masiulio g. 20 pateks į didesnio nei leidžiama triukšmo poveikio zoną. Šiam pastatui yra numatomos aukščiau nurodytos triukšmą mažinančios priemonės.

Tikslus triukšmą mažinančių priemonių pasirinkimas bus nustatomas techniniame projekte. Įgyvendinus projektą su numatomomis įmanomomis (efektyvumo, technine ir ekonomine prasme) triukšmą mažinančiomis priemonėmis, leistinas triukšmo lygis pagal HN33:2011 būtų užtikrintas visuose gretimybių gyvenamuosiuose pastatuose.

Šiuo metu dauguma gyvenamųjų namų, esančių prie dabartinę aplinkkelio trasą sudarančių Ateities pl., R. Kalantos ir T. Masiulio gatvių patiria didesnį negu leidžiama triukšmo poveikį. Į tokio poveikio zoną patenka 58 prie šių gatvių esantys gyvenamieji namai, iš kurių 38 yra daugiabučiai. Ateityje, didėjant eismo intensyvumui, leistinas normas viršijančio triukšmo zona plėsis. Prognozuojama, kad 2040 metais į didesnio nei leidžiama triukšmo poveikio zoną pateks 76 gyvenamieji namai, iš kurių 47 yra daugiabučiai. Numatomas įrengti pietrytinio aplinkkelio naujasis ruožas tarp Ateities pl. ir Kauno HE nukreips dalį automobilių eismo nuo labiausiai gyvenamaisiais namais užstatytų Ateities pl., R.Kalantos ir T.Masiulio gatvių, todėl pastarosiose tiek automobilių eismo intensyvumas, tiek transporto triukšmas sumažės. Į didesnio nei leidžiama triukšmo poveikio zoną pateks jau tik 33 gyvenamieji namai, iš kurių 23 yra daugiabučiai. Nutiesus aplinkkelį, susijusiose gatvėse (Ateities pl., R.Kalantos ir T.Masiulio) eismo intensyvumas sumažėtų ir akustinė situacija gyvenamojoje aplinkoje ženkliai pagerėtų.

Kelio sukeliama bendroji vibracija gali sklisti oru ir gruntu. Apsaugai nuo oru sklindančios vibracijos numatomos aplinkosauginės priemonės sutampa su apsaugos nuo triukšmo priemonėmis. Įgyvendinant Kauno miesto pietrytinio aplinkkelio projektą apsaugai nuo gruntu sklindančios vibracijos numatoma diegti lygesnę SMA 8 (skaldos ir mastikos asfaltas) kelio dangą ir rekonstruoti nusidėvėjusius kelio statinius.

Planuojamos ūkinės veiklos įgyvendinimo metu susidarys šios atliekos: statybinės ir griovimo atliekos (įskaitant iš užterštų vietų iškastą gruntą), t. y. 17 03 02 bituminiai mišiniai, 17 01 01 betonas, 17 02 01 medis, 17 04 metalai (įskaitant jų lydinius), 17 05 žemė (įskaitant iš užterštų vietų iškastą gruntą), akmenys ir išsiurbtas dumblas. Tikslūs numatomų susidaryti atliekų kiekiai bus nustatyti techninio projekto rengimo metu. Atliekos bus perduodamos atliekų tvarkytojui, turinčiam teisę jas tvarkyti.

Įgyvendinus projektą planuojamuose įdiegti nuotekų nuo kelio nuvedimo, surinkimo bei valymo įrenginiuose susidarys atliekos iš nuotekų valymo įrenginių. Tikslūs susidarančių atliekų kiekiai bus nustatyti techninio projekto rengimo metu. Šių atliekų tvarkymą vykdys įrenginius prižiūrinti įmonė.

Aplinkkelis kerta upes: Nemuną, Jiesios upę, taip pat mažesnį upelį Sėmeną ir dvi bevardes tėkmes (up. Zversa intaką ir up. Sėmena intaką). Įgyvendinant projektą numatoma įrengti naują tiltą per Nemuną 120-300 m atstumu nuo Kauno hidroelektrinės užtvankos, gali būti rekonstruojamas ir esamas tiltas per Jiesią, esamas viadukas per Sėmeną. Planuojama rekonstruoti ir naujai įrengti pralaidas. Projekto įgyvendinimui planuojama užpilti į aplinkkelio trasą patenkantį ~13 arų ploto dirbtinį vandens telkinį Amaliuose bei dalį šalia esančio kito ~14 arų pločio dirbtinio vandens telkinio, kurie pagal PAV ataskaitą yra valstybinėje ir privačioje žemėje. Tikslus užpilamas vandens telkinių plotas bus žinomas rengiant aplinkkelio techninį projektą.

Paviršines nuotekas nuo naujojo tilto per Nemuną rekomenduojama nuvesti ir pajungti į miesto nuotekų tinklus, o nesant galimybei to padaryti - nuvesti į valymo įrenginius. Toks pat nuotekų apvalymas rekomenduojamas ir Jiesios tiltui, jeigu įgyvendinant projektą jis bus rekonstruojamas. Planuojamo aplinkkelio kertamų vandens telkinių pakrančių apsaugos juostų ir zonų apsaugai aplinkkelio statybos metu PAV ataskaitoje numatyta, kad statybinių medžiagų aikštelių negalima įrengti arčiau kaip 25 m nuo vandens telkinių.

Laikantis PAV ataskaitoje numatomų aplinkosauginių priemonių paviršinio vandens apsaugai (tepalų iš statybos metu naudojamų mechanizmų surinkimui avarinių išsiliejimų atveju, lietaus nuotekų nuvedimui, šlaitų stabilizavimui ir t.t.), reikšmingas neigiamas poveikis nenumatomas nei dėl aplinkkelio statybos, nei dėl eksploatacijos.

Biologinė įvairovė įvertinta naudojantis esamais duomenimis ir atliktais lauko tyrimais. Nustatytos potencialiai vertingos teritorijos buvo tirtos lauko sąlygomis, atlikta vertingų objektų fotofiksacija (lauko tyrimai atlikti 2013 birželio 28 d., liepos 19 d., rugpjūčio 30 d.). PAV ataskaitos išvadose teigiama, kad didžiojoje dalyje planuojamos ūkinės veiklos vietų poveikis biologinei įvairovei yra nedidelis arba nereikšmingas. Vertingiausiose biologinės įvairovės požiūriu teritorijose: ruožas per Pažaislio šilą, ruožas nuo sankryžos su T.Masiulio g. iki sankryžos su Raudonojo Kryžiaus g., ruožas nuo sankryžos su Raudonojo Kryžiaus gatve iki sankirtos su Vaišvydavos pl. ir tiltu per Sėmenos upę, ruožas nuo Rokų iki tilto per geležinkelį, numatomas didelis poveikis biologinei įvairovei projekto įgyvendinimo metu ir atsižvelgiant į tai pasiūlytos priemonės jo sumažinimui.

Planuojamas aplinkkelis patenka į dviejų saugomų teritorijų ribas: Kauno ornitologinį draustinį ir Jiesios kraštovaizdžio draustinį, priartėja prie Kauno marių regioninio parko, nutolęs apie 100 m atstumu nuo Sėmenos 1–ojo teriologinio draustinio, apie 450 m atstumu nuo Sėmenos 2–ojo teriologinio draustinio ir apie 400 m atstumu nuo Kauno teriologinio draustinio. Kauno ornitologinis draustinis skirtas išsaugoti žiemojančius paukščius. Tyrimais ir stebėjimais nustatyta, kad Kauno ornitologiniame draustinyje kasmet žiemoja maždaug 2000-5000 vandens paukščių. Iš viso draustinyje žiemos metu aptinkamos apie 36 paukščių rūšys (gausiausiai Didžioji antis, Gulbė nebylė, Klykuolė, Didysis dančiasnapis, Mažoji gulbė), iš kurių kelios rūšys įrašytos į Lietuvos raudonąją knygą (Juodakaklis naras,Gulbė giesmininkė , Pilkoji žąsis, Pilkoji antis, Smailiauodegė antis, Šaukštasnapė antis, Vidutinis dančiasnapis, Jūrinis erelis, Pelėsakalis, Juodkrūtis bėgikas, Tulžys).Jiesios kraštovaizdžio draustinis išskirtas išsaugoti Jiesios upės slėnio kraštovaizdį su raiškiomis atodangomis, eroziniais šlaitais ir krantais; retas augalų rūšis. Su draustinio ribomis sutampa Europinės svarbos saugomos „Natura 2000“ teritorijos „Jiesios upė ir jos slėniai“ (LTKAU0014) ribos. Saugomos teritorijos priskyrimo „Natura 2000“ tinklui tikslas: 9180, Griovų ir šlaitų miškai; Purpurinis plokščiavabalis; Ūdra. Ankstesniais entomologiniais tyrimais Jiesios kraštovaizdžio draustinyje aptikti retesni vabzdžiai, įrašyti į Lietuvos raudonąją knygą (Didysis auksinukas Machaonas, Juodasis apolonas, Purpurinis plokščiavabalis, Kelminis juodvabalis, Pūzrinis skydvabalis, Ąžuolinis skaptukas, raudonasis pievasprakšis, Liepinis blizgiavabalis, Marmurinis auksavabalis, Keturtaškis maitvabalis, Didysis puošniažygis, Kalninė cikada). Jiesios kraštovaizdžio draustinyje aptiktas į Lietuvos raudonąją knygą įrašytas Tulžys.

Į Kauno marių regioninio parko ribas patenka Europinės svarbos „Natura 2000“ teritorijos LTKAU0007 ir LTKAUB008, taip pat Palemono gynybinių įtvirtinimų, Pažaislio architektūrinis ir Kauno tvirtovės V forto architektūrinis draustiniai. LTKAUB008 – paukščių apsaugai svarbi teritorija išskirta Juodųjų peslių, Plovinių vištelių, Tulžių apsaugai. LTKAU0007 – buveinių apsaugai svarbi teritorija, skirta išsaugoti sekančias buveines ir rūšis: 5130, Kadagynai; 6210, Stepinės pievos; 7220, Šaltiniai su besiformuojančiais tufais; 8220, Silikatinių uolienų atodangos; 9010, Vakarų taiga; 9050, Žolių turtingi eglynai; 9070, Medžiais apaugusios ganyklos; 9180, Griovų ir šlaitų miškai; Kartuolė; Kūdrinis pelėausis; Niūriaspalvis auksavabalis; Purpurinis plokščiavabalis; Salatis; Ūdra.

Reikšmingiausias planuojamos ūkinės veiklos poveikis biologinės įvairovės aspektu yra tilto per Nemuno upę įrengimo vietoje. Šioje vietoje aplinkkelis kerta savivaldybės reikšmės Kauno ornitologinį draustinį. Šiame etape tiksli tilto konstrukcija nėra žinoma, tačiau PAV ataskaitoje rekomenduojami tilto charakteristikų ir sprendinių apribojimai, kad tiltas nesukeltų reikšmingo neigiamo poveikio žiemojantiems ar migruojantiems paukščiams. Šiuo metu rengiamas detalusis planas neužkerta kelio aplinkkelio tiesimui per HE, rekonstruojant esamą tiltą ir praplatinant HE pylimą. Įgyvendinant šią alternatyvą būtina laikytis visų PAV ataskaitoje numatytų reikalavimų, kurie numatyti planuojamam statyti naujam tiltui. Numatoma, kad pritaikius PAV ataskaitoje rekomenduojamas poveikio mažinimo priemones, tiltas reikšmingos įtakos paukščių migracijai ir gyvenimui nesukeltų.

Viso į Kauno pietrytinio aplinkkelio tiesimui rengiamo detaliojo plano ribas patenka ~ 17 ha miško žemių: Pažaislio šile ~7,0984 ha, Panemunės šile ~ 2,7528 ha, Palemone esančiuose miškuose ~ 2,705 ha. Tikslus numatomų kirsti miškų plotas bus tikslinamas techninio projekto rengimo metu. Į detaliojo plano ribas patenkančių miško žemių paskirtį planuojama keisti į infrastruktūros paskirtį.

Planuojamos ūkinės veiklos aplinkoje vyrauja 20-25 cm storio derlingąjį sluoksnį turintys dirvožemiai. Projekto įgyvendinimo metu derlingasis sluoksnis bus išsaugotas ir panaudotas rekultivacijai bei apželdinimui. Įgyvendinus PAV ataskaitoje numatytas aplinkosaugines priemones, projekto įgyvendinimas neturės reikšminio poveikio dirvožemio taršai, nepaskatins erozijos.

Artimiausios aplinkkeliui yra trys vandenvietės: Petrašiūnų vandenvietė, nutolusi apie ~250 m, Rokų vandenvietė, nutolusi ~260 m, Vičiūnų vandenvietė, nutolusi ~1,3 km atstumu. Aplinkkelis patenka į Petrašiūnų ir Vičiūnų vandenviečių sanitarinės apsaugos zonos (toliau **–** SAZ)2-ąją ir 3-ąją juostas. Statybų metu požeminiam vandeniui PAV ataskaitoje rekomenduojamos tos pačios apsaugos priemonės, kaip paviršinio vandens apsaugai ir dirvožemio apsaugai. Laikantis šių priemonių gruntinio vandens tarša nei statybų metu, nei įgyvendinus projektą nenumatoma.

Atlikus planuojamos ūkinės veiklos poveikio kraštovaizdžiui vertinimą, nustatyta, kad dėl aplinkkelio tiesimo numatomi kraštovaizdžio mozaikiškumo pokyčiai: nors kelias didžiąja dalimi tiesiamas esamų gatvių vietomis, tačiau Pažaislio šile tai bus naujas objektas, nutiestas greta esamo geležinkelio linijos, taip pat bus įrengiamos sankryžos, statomas naujas tiltas per Nemuną, įdiegiamos aplinkosauginės priemonės (akustinės sienutės gyventojų apsaugai nuo triukšmo). Aplinkkelyje galima išskirti dvi svarbesnes regyklas: atvira vizualinė erdvė nuo dabartinio Marijampolės plento į Rokų apylinkių agrarines teritorijas (šią ir dabar neapželdiną erdvę rekomenduojama išsaugoti ir tiesiant kelią – taip pat neapželdinti, nepaslėpti); įgyvendinus projektą, atsiras nauja regykla į Kauno miestą važiuojant nauju tiltu per Nemuną. Esamas susiformavęs reljefas iš esmės nesikeis ir neigiami pokyčiai reljefui ir Kauno miesto kraštovaizdžiui nenumatomi. Galimas tik trumpalaikis neigiamas vizualinis poveikis kraštovaizdžiui statybų metu, atlikus darbus, darbų vietos bus sutvarkytos, rekultivuotos. Projekto įgyvendinimas gali turėti ilgalaikį teigiamą estetinį poveikį miestiškajam kraštovaizdžiui dėl numatomų įgyvendinti aplinkosauginių priemonių ir naujos regyklos nuo naujo tilto per Nemuną.

Planuojamas aplinkkelis kultūros paveldo vertybių nekerta. Artimiausia vertybė, įtraukta į Lietuvos kultūros vertybių registro sąrašą, yra Baterijos ir sandėlio kompleksas (unikalus objekto kodas – 26558) nutolusi ~50 m pietryčių kryptimi (planuojamas aplinkkelis šioje vietoje sutampa su esamu keliu). Taip pat aplinkkelis ribojasi su: Kauno tvirtovės 4-uoju forto (unikalus objekto kodas – 10708), Kauno tvirtovės blindažo (unikalus objekto kodas – 26537), Kauno tvirtovės blindažo (unikalus objekto kodas – 26538) apsaugos zonomis. Pagal 1942 m. Kauno miesto žemėlapio duomenis planuojamas aplinkkelis ribojasi su senomis kapinėmis Pažaislio šile. Kapinės nėra įtrauktos į kultūros vertybių registrą.Projektą numatoma įgyvendinti pagal institucijos, atsakingos už kultūros vertybių apsaugą, išduotas sąlygas, darbai patenkantys ar besiribojantys su paveldo objektais derinami su institucija, atsakinga už kultūros vertybių apsaugą, todėl neigiamas poveikis vertybėms ar jų vertingosioms savybės nenumatomas.

Kauno pietrytinio aplinkkelio projektas bus įgyvendinamas tiek jau esamų gatvės raudonų linijų ribose, tiek naujomis teritorijomis, todėl neišvengiamai visuomenės reikmėms reikės paimti papildomą ~6,6 ha (66263 m2) žemės plotą, kadangi aplinkkelio detalus planas rengiamas ~210 ha ploto teritorijai. Bus pakeičiamas sklypų naudojimo būdas ir pobūdis į inžinerinės infrastruktūros teritorijos, susisiekimo ir inžinerinių tinklų koridoriams.

Taip pat planuojama, kad ūkinės veiklos įgyvendinimui reikės nugriauti 11 gyvenamųjų pastatų adresu: Ateities pl. 22, Ateities pl. 22D Buriuotojų g. 5, Buriuotojų g. 7, Meškeriotojų g. 4, Meškeriotojų g. 6, Meškeriotojų g. 7, Meškeriotojų g. 8, Pabradės g. 12, Samylų g. 17, Rykantų g. 13 ir 3 negyvenamus pastatus (sargų namelis, degalinės stoginė ir pan.) adresu Ateities p. 22C, Nemajūnų g. 25, Samylų g. 17A. Viso griaunama 14 pastatų.

Visuomenės poreikiams paimama žemė, savininkai, bus detalizuojami rengiant Žemės paėmimo visuomenės poreikiams projektą. Žemės savininkams už paimamą žemę bei griaunamus pastatus bus kompensuojama teisės aktų numatyta tvarka.

Atlikus planuojamos ūkinės veiklos poveikio visuomenės sveikatai vertinimą numatoma, kad įgyvendinus Kauno miesto pietrytinio aplinkkelio projektą su visomis rekomenduojamomis žmonių sveikatos saugos ir aplinkos apsaugos priemonėmis, reikšmingo neigiamo poveikio žmonių sveikatai neprognozuojama. Planuojamo aplinkkelio įrengimas išlaikytų kokybiškas ir (ar) pagerintų gyvenamosios aplinkos sąlygas, prisidėtų prie pavojaus žmonių sveikatai Kauno mieste mažinimo ir sveikatos gerinimo.

**6. Priemonių, numatytų neigiamam poveikiui aplinkai išvengti, sumažinti, kompensuoti ar jo pasekmėms likviduoti, aprašymas:**

6.1. Triukšmo prie gyvenamųjų pastatų ir jų gyvenamoje aplinkoje mažinimui PAV ataskaitoje numatytos šios triukšmo mažinimo priemonės:absorbuojančios akustinės užtvaros/sienutės, tylesnė kelio danga, apsauginių želdinių juostos, apželdinimas (sutikus savininkams, jų pačių sklypuose), pastatų akustinisizoliavimas nuo triukšmo (langų ir durų keitimas), priemonės parenkamos techninio projektavimo metu pagal reikiamą akustinį efektyvumą). Šios triukšmo mažinimo priemonės pasirenkamos atsižvengiant į technines, inžinerines ir ekonomines galimybes. Planuojama, kad absorbuojanti akustinė užtvara/sienutė triukšmo lygį sumažintų apie 8-15 dBA, apsauginių želdinių juosta triukšmo lygį sumažintų apie 4-8 dBA; langai triukšmo lygį sumažintų iki 30 dBA. Apsaugai nuo gruntu sklindančios vibracijos numatoma diegti lygesnę SMA 8 (skaldos ir mastikos asfaltas) kelio dangą ir rekonstruoti nusidėvėjusius kelio statinius.

6.2. Planuojamos ūkinės veiklos poveikiui biologinei įvairovei ir saugomoms teritorijoms sumažinti numatoma:

6.2.1. Tilto per Nemuną konstrukcija privalo būti kuo plonesnio profilio, o automobilių eismas atitvertas paukščių migraciją nukreipiančiais atitvarais: aiškiai matoma bent 3 m aukščio tvora (atitvaru), geriausiu atveju – triukšmo sienutėmis, apsaugai nuo paukščių susidūrimų su autotransportu. Galimi tilto sprendiniai, kai važiuojamoji dalis klojama ne virš atraminių konstrukcijų, bet tarp jų (pvz. Kauno geležinkelio tiltas). Tiltas negali būti kabantis, jei virš upės būtų numatomi konstrukciniai kabeliai, pilonai ar pan. Nepriklausomai nuo to, koks bus parinktas tilto sprendinys, visais atvejais rekomenduojamas šiuo metu teritorijoje esamų elektros perdavimo linijų kabeliavimas po žeme, arba į tilto konstrukciją. Planuojamo tilto prieigas, ypač kairiame Nemuno krante būtina palikti neužstatytas (bent po 100-150 m) natūralias pakrantes. Kairėje Nemuno pakrantėje, kur numatomas žuvitakis, kurio ištekėjimas numatomas po planuojamu tiltu, būtina vengti naujojo tilto konstrukcijos apatinių dalių, ar į vandenį nukreipto apšvietimo žuvų migracijos metu. Parengus tilto per Nemuną koncepciją būtina parengti jo vizualizaciją ir atlikti ornitologinį vertinimą. Tilto per Nemuną statybos darbus, galinčius įtakoti vandens drumstumą draudžiama vykdyti šaltuoju metų laiku spalio 15 d. – kovo 15 d., siekiant išvengti reikšmingo neigiamo poveikio paukščių mitybinei bazei. Rekomenduojama iškirsti sumedėjusią augaliją tilto prieigose esančiose salelėse 4 aplinkkelio etapo įgyvendinimo metu.

6.2.2. Ruože, patenkančiame į Jiesios kraštovaizdžio draustinį, teritorijos rekultivacijai rekomenduojama naudoti tos pačios teritorijos gruntą. Draustinio ribose nerekomenduojama įrengti statybinių medžiagų ar technikos saugojimo aikštelių.

6.2.3 Upių slėniuose ar kitose žaliose zonose transporto judėjimas turi vykti aiškiai nužymėtais takais. Statybos ar esamos infrastruktūros rekonstrukcijos darbų sprendiniai turi būti orientuoti į minimalią (kuo mažiau statybinių aikštelių, statybinių privažiavimo kelių, kuo mažesnė technika) intervenciją į žaliuosius miesto plotus.

6.3. Poveikiui paviršiniam ir požeminiam vandeniui sumažinti PAV ataskaitoje numatoma:

6.3.1. Jiesios valstybiniame kraštovaizdžio draustinyje lietaus nuotekas nuo kelio ir tilto, taip pat lietaus nuotekas nuo naujo tilto per Nemuną, nuvesti į lietaus nuotekų tinklus. Jeigu nuotekų nuo naujo tilto per Nemuną negalima pajungti į lietaus nuotekų tinklus, rekomenduojama įrengti atskirus valymo įrenginius ties tiltu per Nemuną, kad nevalytos nuotekos nepatektų į upę. Ruože, patenkančiame į Jiesios kraštovaizdžio draustinį, nesant galimybei paviršines nuotekas nuvesti į lietaus nuotekų tinklus, rekomenduojami lietaus nuotekų patenkančių nuo tilto valymo įrenginiai. Atliekant naujo tilto per Nemuną įrengimo darbus, apsaugai nuo teršimo dumblu, siūloma pakrantėje įrengti apsauginę tvorelę, kuri prafiltruotų vandenį, tačiau sulaikytų dumblą. Kituose planuojamo aplinkkelio ruožuose paviršines nuotekas rekomenduojama nuvesti į lietaus nuotekų tinklus, valymo įrenginius, o jei nėra galimybės – nuvesti šlaitais į griovius (būtina tankiai apželdinti šlaitus), kad tekėdamos šlaitu nuotekos galėtų apsivalyti.

6.3.2. Statybinių medžiagų, statybinės technikos, automobilių stovėjimo aikštelės nebus įrengtos paviršinio vandens telkinio pakrantės apsaugos juostose arba arčiau kaip 25 m nuo vandens telkinio. Alyvų (iš mechanizmų) ir kuro avarinių išsiliejimų atvejais rekomenduojama naudoti absorbuojančias medžiagas (pvz. birų smėlį, sorbentus), specialius konteinerius tepalų surinkimui, griovių apsaugai siūlomi šiaudų arba žabinių rulonai arba dumblo gaudyklės. Stačius šlaitus rekomenduojama sutvirtinti papildomai, t.y. ne tik augaline danga, bet ir pvz. panaudojant geotekstilę.

6.4. Brandūs medžiai turi būti kertami tik ten kur jų išsaugoti neįmanoma. Į statybvietę patenkančių nekertamų medžių apsaugai rekomenduojama apsaugoti medžių kamienus (pvz. aprišant lentomis), šaknis (pvz. aptveriant medžius ar medynus), o esant poreikiui greta medžių įrengiant sankasą ar iškasą. Kaip kompensacinė priemonė miško praradimui, rekomenduojama iškasų ir sankasų šlaitus apželdinti medynais.

6.5. Poveikiui dirvožemiui sumažinti rekomenduojamas ne mažesnio kaip 25 cm sluoksnio nukasimas prieš pradedant statybos darbus, dirvožemio saugojimas iš anksto parinktose vietose, panaudojimas rekultivavimui.

6.6. Siekiant išvengti statybos metu galimo neigiamo poveikio kultūros paveldo vertybėms, šių kultūros vertybės teritorijose ir jų apsaugos zonose negalima įrenginėti laikinų statybos aikštelių ar laikyti statybinę techniką.

**7. Pateiktos poveikio aplinkai vertinimo subjektų išvados:**

7.1. Kauno visuomenės sveikatos centras 2013-06-17 raštu Nr. 2-2381-6(8.8) pritarė PAV programai; 2014-02-03 raštu Nr. 2-415-6(8.8) pritarė PAV ataskaitai.

7.2. Kauno miesto savivaldybės administracija 2013-06-11 raštu Nr. 36-2-354 pateikė išvadą, kad PAV programai pritaria su pastaba ir paprašė įvertinti pietrytinio aplinkkelio statybos įtaką jūriniams ereliams; Kauno miesto savivaldybės administracijos Aplinkos apsaugos skyrius 2014-01-02 raštu Nr. 36-2-3 pritarė PAV ataskaitai ir planuojamai ūkinei veiklai.

7.3. Kauno apskrities priešgaisrinė gelbėjimo valdyba 2013-06-17 raštu Nr. 13-1518 pritarė PAV programai; 2013-12-06 raštu Nr. 13-3174 pritarė PAV ataskaitai ir planuojamai ūkinei veiklai.

7.4. Kultūros paveldo departamento prie Kultūros ministerijos Kauno teritorinis padalinys 2013-06-21 raštu Nr. (1.29.-K)2K-1231 pritarė PAV programai ir rašte nurodė, kad jiems PAV ataskaitos siųsti nebūtina.

7.5. Valstybinė saugomų teritorijų tarnyba prie Aplinkos ministerijos 2013-07-11 raštu Nr. (4)-V3-1687(7.15) pritarė PAV programai; 2014-01-28 raštu Nr. (4)-V3-175(7.15) pateikė išvadą, kad pritaria PAV ataskaitos kokybei ir neprieštarauja, kad būtų įgyvendinamas planuojamas pietrytinis aplinkkelis su tiltu per HE tiesimas Kauno mieste, laikantis šių sąlygų:

* Jiesios valstybiniame kraštovaizdžio draustinyje neįrengti statybinių medžiagų technikos saugojimo aikštelių, o lietaus nuotekas nuo kelio ir tilto surinkti ir nuvesti į miesto tinklus arba vietinius valymo įrenginius.
* Pagal PAV ataskaitos 51 pav. kabeliuoti esamas elektros perdavimo oro linijas kertančias Nemuno upę.
* Statomam tiltui per Nemuno upę atlikti ornitologinį vertinimą.
* Naujas tiltas per Nemuno upę turi būti apsaugotas nuo perskrendančių paukščių, su neužstatytomis prieigomis (100-150 metrų) iki Nemuno upės ir palikta vieta žuvų migracijos keliui įrengti.
* Tilto apšvietimas negali būti nukreiptas į Nemuno upės vandenį ir būsimą žuvitakį.
* Nuo spalio 15 d. iki kovo 15 d. nevykdyti tilto statybos darbų, kurie gali įtakoti Nemuno upės vandens drumstumą.

Aukščiau išvardintos neigiamo poveikio aplinkai sumažinimo priemonės turi būti vykdomos planuojamos ūkinės veiklos užsakovo lėšomis.

**8. Visuomenės informavimas ir dalyvavimas:**

Visuomenė apie parengtą PAV programą buvo informuota respublikiniame laikraštyje „Respublika“ (2013 m. gegužės 8 d.), Kauno miesto laikraštyje „Kauno diena“ (2013 m. gegužės 8 d.). Skelbimai buvo pakabinti Petrašiūnų seniūnijos skelbimų lentoje (2013-05-09) ir Panemunės seniūnijos skelbimų lentoje (2013-05-09), taip pat informacija buvo skelbiama Kauno miesto savivaldybės internetiniame puslapyje (2013-05-08) ir UAB „Infraplanas“ internetiniame puslapyje (2013-05-08).

Informacija apie visuomenės viešą supažindinimą su planuojamos ūkinės veiklos poveikio aplinkai vertinimo ataskaita buvo skelbiama pirmą kartą:respublikiniame laikraštyje „Respublika“ (2013 m. rugsėjo 11 d.), Kauno miesto laikraštyje „Kauno diena“ (2013 m. rugsėjo 11 d.). Skelbimai buvo pakabinti Petrašiūnų seniūnijos skelbimų lentoje (2013-09-11) ir Panemunės seniūnijos skelbimų lentoje (2013-09-11), taip pat informacija buvo skelbiama Kauno miesto savivaldybės internetiniame puslapyje (2013-09-10) ir UAB „Infraplanas“ internetiniame puslapyje (2013-09-11). Pirmas visuomenės viešas supažindinimas su PAV ataskaita įvyko 2013 m. rugsėjo 26 d., 15 val., Petrašiūnų seniūnijos patalpose (adresu: R. Kalantos g. 57, LT-52305, Kaunas). Viešajame supažindinime dalyvavo PAV dokumentų rengėjo ir suinteresuotos visuomenės atstovai, SĮ „Kauno planas“ atstovai.

Informacija apie visuomenės viešą supažindinimą su planuojamos ūkinės veiklos poveikio aplinkai vertinimo ataskaita buvo skelbiama antrą kartą:respublikiniame laikraštyje „Respublika“ (2013 m. spalio 1 d.), Kauno miesto laikraštyje „Kauno diena“ (2013 m. spalio 1 d.). Skelbimas buvo pakabintas Petrašiūnų seniūnijos skelbimų lentoje (2013-10-02) ir Panemunės seniūnijos skelbimų lentoje (2013-10-02), taip pat informacija buvo skelbiama Kauno miesto savivaldybės internetiniame puslapyje (2013-09-27) ir UAB „Infraplanas“ internetiniame puslapyje (2013-10-02). Su parengta PAV ataskaita buvo galima susipažinti Petrašiūnų seniūnijoje (adresu: R. Kalantos g. 57, Kaunas) ir Panemunės seniūnijoje (adresu: Perlojos g. 29, Kaunas) ir UAB „Infraplanas“ patalpose (adresu: Perlojos g. 29, Kaunas). Antras visuomenės viešas supažindinimas su PAV ataskaita įvyko 2013 m. spalio 16 d., 18 val., Petrašiūnų vidurinės mokyklos didžiojoje salėje (adresu: M. Gimbutienės g. 9, Kaunas). Viešajame supažindinime dalyvavo PAV dokumentų rengėjo ir suinteresuotos visuomenės atstovai, SĮ „Kauno planas“ atstovas.

PAV ataskaitos viešo pristatymo metu ir po jo PAV dokumentų rengėjas gavo visuomenės pasiūlymų dėl planuojamos ūkinės veiklos, į kuriuos atsakė raštiškai.

Aplinkos apsaugos agentūra (toliau **–** Agentūra)2014-03-07 savo tinklalapyje paskelbė visuomenei apie gautą PAV ataskaitą. Per nustatytą terminą Agentūroje buvo gauti suinteresuotos visuomenės **–** Amalių bendruomenės centro, 2014-03-24 raštu Nr. S/14-074pateikti pasiūlymai/pastabos dėl PAV ataskaitos.Agentūra, vadovaudamasi Lietuvos Respublikos planuojamos ūkinės veiklos poveikio aplinkai vertinimo įstatymo 10 str. 6 dalimi, pakvietė atvykti planuojamos ūkinės veiklos organizatorių (užsakovą), poveikio aplinkai vertinimo dokumentų rengėją, taip pat pasiūlymus/pastabas pateikusius suinteresuotos visuomenės atstovus, dalyvauti viešame susitikime (toliau **–** Viešas susitikimas) svarstant PAV ataskaitą, prieš priimant sprendimą dėl planuojamos ūkinės veiklos galimybių. Viešas susitikimas įvyko 2014-08-06 d. 10:00 val., Lietuvos Respublikos aplinkos ministerijos Kauno regiono aplinkos apsaugos departamento salėje, Rotušės a. 12, Kaunas, parengtas protokolas Nr. A7-60 (Reg. 2014-08-13). Po Viešo susitikimo iki priimant sprendimą, Agentūra gavo Amalių bendruomenės „Amalė“ 2014-08-11 d. raštą „Dėl pritarimo planuojamo Kauno miesto pietrytinio aplinkkelio veiklai ir prašymo pritarti PAV ataskaitai“ (Agentūra reg. 2014-08-13 Nr. AS-1609) ir Amalių bendruomenės centro 2014-08-19 d. raštu pateiktus pasiūlymus/pastabas PAV ataskaitai (Agentūra reg. 2014-08-20 Nr. A3-5200).

**9. Atsakingos institucijos sprendimo pobūdis (planuojama ūkinė veikla leistina/neleistina), jo priėmimo data ir su juo siejamos sąlygos, pagrindiniai motyvai, kuriais buvo remtasi priimant sprendimą.**

Planuojama ūkinė veikla – Pietrytinio aplinkkelio su tiltu per HE Kauno mieste tiesimas, poveikio aplinkai požiūriu leistina pagal PAV ataskaitą, įvykdžius šio sprendimo 10 punkte nustatytas sąlygas.

Sprendimas priimtas Aplinkos apsaugos agentūros 2014-10-10 raštu Nr. (15.9)-A4-5962.

***Su sprendimu siejamos sąlygos:***

10.1. Planuojamos ūkinės veiklos užsakovas ar PAV dokumentų rengėjas, vadovaujantis Visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašu, patvirtintu Lietuvos Respublikos aplinkos ministro 2005 m. liepos 15 d. įsakymu Nr. D1-370 „Dėl visuomenės informavimo ir dalyvavimo planuojamos ūkinės veiklos poveikio aplinkai vertinimo procese tvarkos aprašo patvirtinimo“, apie priimtą sprendimą turi informuoti visuomenę.

10.2. Veikla galės būti vykdoma įgyvendinus visas PAV ataskaitoje ir šiame sprendime numatytas poveikį aplinkai mažinančias priemones bei neviršijant PAV ataskaitoje nurodytų ir teisės aktuose nustatytų, poveikio aplinkai ir žmonių sveikatai, rodiklių.

10.3. Vykdomos veiklos metu paaiškėjus, kad daromas didesnis poveikis aplinkai už PAV ataskaitoje pateiktus arba teisės aktuose nustatytus rodiklius, veiklos vykdytojas privalės nedelsiant taikyti papildomas poveikį aplinkai mažinančias priemones.

10.4. Veiklos vykdytojas visais atvejais privalės laikytis visų aktualių veiklą reglamentuojančių teisės aktų reikalavimų, keičiantis teisiniam reglamentavimui, atitinkamai keisti veiklos rodiklius.

10.5. Planuojama ūkinė veikla galės būti vykdoma įvykdžius PAV subjekto **–** Valstybinės saugomų teritorijų tarnybos prie Aplinkos ministerijos 7.5 punkte nurodytus reikalavimus.

10.6. Projektinėje dokumentacijoje pateikti tikslius duomenis apie kertamų medžių ir krūmų kiekius. Taikyti PAV ataskaitoje numatytas kompensacines priemones, skirtas miško praradimui kompensuoti, t. y. iškasų ir sankasų šlaitų apželdinimą medynais. Vykdant darbus vadovautis Lietuvos Respublikos želdynų įstatymo ir Lietuvos Respublikos miškų įstatymo nuostatomis.

10.7. Projektinėje dokumentacijoje pateikti planuojamų susidaryti atliekų kiekius ir atliekų tvarkymo būdus.

10.8. Projektinėje dokumentacijoje pateikti tikslius duomenis apie 5 punkte pateiktų triukšmą mažinančių priemonių pasirinkimą bei nuotekų tvarkymo sprendinius.

10.9. Tolesniame projektavimo etape, atliekant planuojamus detalius visos aplinkkelio trasos žvalgomuosius archeologinius tyrimus ir kitus darbus, patenkančius ar besiribojančius su paveldo objektais, atitinkamai derinti su institucija, atsakinga už kultūros vertybių apsaugą.

***Pagrindiniai motyvai, kuriais buvo remtasi priimant sprendimą:***

11.1. Parengtai poveikio aplinkai vertinimo ataskaitai ir planuojamos ūkinės veiklos galimybėms pagal pateiktą PAV ataskaitą pritarė visi planuojamos ūkinės veiklos subjektai.

11.2. Pagal PAV ataskaitoje pateiktą informaciją, įgyvendinus numatytas triukšmą mažinančias priemones, artimiausioje gyvenamoje aplinkoje prognozuojamas planuojamos ūkinės veiklos triukšmas neviršys didžiausių leidžiamų triukšmo ribinių dydžių nustatytų Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“.

11.3. Numatoma, kad nutiesus aplinkkelį, Ateities pl., R. Kalantos ir T. Masiulio gatvėse eismo intensyvumas sumažėtų, akustinė situacija gyvenamojoje aplinkoje ženkliai pagerėtų.

11.4. Pagal PAV ataskaitoje pateiktą informaciją aplinkos oro užterštumas dėl planuojamos ūkinės veiklos neviršys nustatytų ribinių verčių.

11.5. Pagal PAV ataskaitoje pateiktą informaciją, projekto sprendiniai hidrografinio tinklo nekeičia, aplinkkelio darbai nepažeis vandens telkiniams nustatytų pakrantės apsaugos juostų ir zonų apsaugos reglamentų.

11.6. PAV ataskaitoje numatytos priemonės neigiamam poveikiui aplinkai išvengti, sumažinti, kompensuoti ar jo pasekmėms likviduoti.

11.7. Po planuojamos ūkinės veiklos įgyvendinimo numatomas eismo saugumo sąlygų pagerėjimas.

**10. Kur ir kada galima susipažinti su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje.**

Su išsamesne informacija apie priimtą sprendimą dėl planuojamos ūkinės veiklos leistinumo pasirinktoje vietoje galima susipažinti Aplinkos apsaugos agentūroje, A. Juozapavičiaus g. 9, LT-09311 Vilnius, tel.: +370 70662024, +370 70662033.